Nazioarteko trikitixa jaialdia Basteron, ostiral honetan

Trikitixarentzat urriaren 28ko gaua berezia izango da, Euskal Herriko eta nazioarteko proposamen ezberdinez gozatzeko auker izango delako. Aurten, gainera, oso gertu. Andoainen zehazki.

Euskal Herriko Trikitixa Elkarteko Maider Jauregi eta Eneritz Gorrotxategi buru-belarri dabiltza jaialdiaren antolaketan. Haiek dira jaialdiaren bozeramaileak:

Nazioarteko Trikitixa jaialdia iristear da, elkartearen ekitaldi garrantzitsuena al da akaso?

Beharbada hala da; eta batez ere aurten X. Nazioarteko Trikitixa jaialdia antolatzen ari garela kontuan izanda. Mimo bereziarekin ari gara antolakuntza lanetan. Hala ere, ez ditugu ahaztu behar urtean zehar egindako beste ekimenak, haiek ere garrantzitsuak baitira. Ekainean adibidez Euskal Herriko Trikitixa Eguna antolatu genuen eta urteroko hitzordua da jada, Azpeitian antolatzen dugun San Josetako Trikiti Jaialdia ere. Horrez gain, irailean jardunaldiak antolatzen ditugu.

Argitalpen berriei begira, berriz, aurten bi disko kaleratu ditugu: Faborez 05 pieza zaharren bilduma, eta Geure Kolkotik 2011 pieza berriekin. “Soinuaren liburutegia” bildumako 8. liburua ere kaleratuko dugu: Miel A. Elustondok idatzi du Landakanda, panderoaren erregea izenburupean.

Zer nolako egoeran dago trikitixa Euskal Herrian?

Trikitixaren egoera ona da. 90eko hamarkadako boom-a pasata egoera normalizatuago baten aurrean gaudela esan genezake. Trikitixak funtzio sozial garrantzitsua bete izan du Euskal Herrian eta egun ere hala izaten jarraitzen du bere neurrian. Garrantzitsuena trikitixarekin ongi pasatzea dela uste dugu. Ikasle asko ari da trikitixa ikasten eta ziurrenik ez dira profesionalak izateko ari, helburua trikitixarekin gozatu eta disfrutatzen jakitea da.

Jaialdia ospakizun bihurtuko al da?

Hamargarren urteurrena ospatzeko modukoa da, bai! Jaialdi honen helburuetako bat, musikarien eta zaleen arteko harremana sakontzea da eta urtero saiatzen gara horretan. Aurten, gainera, asteburu osorako egitaraua prestatu dugu. Andoaingo jaialdiaren biharamunean, Oñatin ekitaldi ugari antolatu ditugu. Lizargarate Oñatiko Trikitixa Elkartearekin batera workshop solasaldi musikatuak, kalejirak, tabernetako emanaldiak, herri-afaria eta erromeria izango ditugu. Festa girorik ez da faltako, ez!

Aurten Basteron egitea erabaki duzue, zergatik?

Hamar urteotan hainbat tokitan egin izan da; Donostiako Kursaalen aurrena, Victoria Eugenia antzokian gero… Nolabait ere, hiriburuan egonkortu ordez, iaz, probintziara zabaltzea erabaki zen Tolosan antolatuz. Pauso garrantzitsua izan arren, ikus-entzuleek jarraitzen dutela ohartu ginen. Aurten beste jauzi bat egin eta Andoainen egitea erabaki zen.

Basterora joateko zalantzan dabilenari, zer esan jaialdira hurbiltzeko?

Zalantzarik ez dezala izan eta joan dadila ikustera! Ikusi, ikasi eta gozatu egingo duela uste dugu: maila handiko musikariak etorriko dira, nazioartekoak zein bertakoak. Estilo oso ezberdinak ikusteko aukera eskainiko dute guztiek eta ongi pasako duela uste dugu. Guk behintzat, asmo horrekin prestatu dugu jaialdia eta espero dezagun helburua lortzea. Baina hori bai, zalantzak uxatu eta etor dadila, ez da damutuko!

Trikitilariak elkarte baten baitan bilduta daude. Bildu izanak zein eta zenbat onura ekarri dizkiete trikitilariei?

Onurak asko izan dira. 1972an Gipuzkoan zenbait trikitilarik elkartzeko zuten beharraz jabeturik, Sakabi eta Egañazpi trikitilariei lehen omenaldia antolatu zitzaien Usurbilen. 1990ean Euskal Herriko Trikitilari Elkartea ofizialki sortu zen eta 2001ean lehen liberatua hasi zen lanean. Ordutik lanean dihardu liberatu eta bolondres talde batek. Ibilbide horretan zehar, hainbat dokumentu, argazki, bideo eta trikitixarekin zerikusia duen oro biltzea eta interesa duenari eskuragarri jartzea izan da elkartearen zereginetako bat. Informazio hori guztia galdu ez dadin, datu base txukun bat ere osatu da eta lan horretan jarraitzen dugu. Jende askok jotzen du elkartera informazio edo aholku eske. Bestalde, jasotako eskaerei jarraiki, trikitixa sustatzeko hainbat ekitaldi antolatzen da urtean zehar. Etengabea da elkartearen eta trikitilari zein zaleen harteko hartu-emana.

Irlanda

Stephen Doherty eta Patrick Doocey.

Nazioartean hainbat talderekin zuzenean aritutakoak dira bata zein bestea. Dohertyk hanka-joko bereziarengatik ezagutzen den Irlandako dantza tradizionaleko estilo zaharrenaren musika eskaintzen du bere emanaldietan.

Gaztela Leon

Jorge Arribas eta Diego Galaz.

Fetén Fetén izena du proiektu berriak. Herri musika tradizionala, cabaret-a edota bestelako estiloak lantzen dituzte euren sorkuntzekin.

Okzitania

Cyrille Brotto eta Alexandra Lacouchie.

Bien dohainek bat egin dute musika proiektu berri bat sortzeko.

Euskal Herria

Arrabots Taldea.

Txus Aranburu, Arkaitz Miner, Gari Otamendi, Jokin Otamendi eta Iñaki Otegi dira kideak. Bertako plazako dantzak eta Europako herri dantzak erakutsi eta festa dibertigarria egitea da Arrabotsen helburuetako bat.

Jon Ostolaza eta Juan Arriola.

Euskal musikagintzan eta irakaskuntzan aritutako musikariak dira biak.

Maixa, Ines eta Maite.

Maixa Lizarribar, Ines Osinaga eta Maite Loidi aski ezagunak dira euskal musikagintzan. Euskal Herriko Trikitixa Elkarteak kaleratutako Geure kolkotik 2010 diskan ere parte hartu zuten.


Babyauto Zarautzek ezin izan zuen Galizian garaipena eskuratu

Xabier Rekondo, Ander Rekondo, David Vega eta Xabier Prieto herritarak hasierako hamabostekoan izan ziren Ourenseko Unibertsitateko Campusean jokatutako partiduan.

Zarauzko taldeak ez zuen orain arteko norgehiagokarik onena egin, eta atzetik jokatu behar izan zuten partiduaren zati mardul batean.

Hala ere, gipuzkoarrek garaipena eskuratu ahal izateko aukera eduki zuten azken minutuetan. Izan ere, Xabier Rekondo lasarteoriatarrak markagailuan berdinketa ezartzen zuen entsegua lortu zuen partidua amaitzeko zazpi minutu geratzen zirela. Ezin izan zioten hari eutsi, eta galiziarrek azken entsegua lortu zuten, 39-32koa finkatuz.

Bera Beraren garaipena dela eta, donostiarrengandik –igoera postuetatik– hamaika puntura dira, baina sailkatzeko aukerek ez dute alde egin oraindik, nahiz eta dezente zaildu diren.


Gogoratzeko, baina ez errepikatzeko

Azaroaren 10eko memoriaren eguna dela eta elkarretaratze isilak egin dituzte gaur eguerdian Iruran, Amasa-Villabonan eta Tolosan, udalek deituta.

Tolosan udalbatzako zenbait hautetsik parte hartu dute. Olatz Peon alkatearekin batera, EAJtik, Nerea Letamendia, Nuria Carbonell, Joseba Ormazabal eta Patxi Amantegi ere izan dira agerraldian.

Euskal Herria Bilduko oposiziotik, berriz, Maria Lasa eta Lore Agirre bertaratu dira agerraldira. Ekitaldian egon arren, koalizioak ohar bidez adierazi du "herriko talde politikoen artean oraindik hitz egiten ere hasi ez direnean, sakontasunik gabekoa" dela elkarretaratze hau. Halaber, gaia "seriotasunez, eta ez presaz" jorratzeko eskatu du.

Haiekin batera, Arantxa Izagirre, Tolosako Bizikidetza Foroko kidea eta zenbait herritarrek ere bat egin dute memoriaren eguneko hitzorduarekin.

Amasa-Villabonan, berriz, EAJko udal hautetsiak soilik izan dira, zenbait herritar eta udal langilerekin batera. Bertan, Iban Agirre alkateak testu bat irakurri du, "biktima guztiek egia, justizia eta erreparaziorako eskubidea" merezi dutela esanaz. Era berean aldarrikatu du "inoiz gehiago ez dela kausa politikorik edo arrazoi partidariorik jarriko giza eskubideen, pertsonen eta bizitzaren balioen gainetik".

EH Bilduk ez du parte hartu elkarretaratze honetan, biktima guztiak aintzat hartzen ez zituela iritzita. Migel Zalakain, Mikel Zalakain eta Remi Ayestaranen kasuak azpimarratu ditu koalizioak.

Iban Agirrek, halaber, aitortu du irakurritako testua "gainerako alderdiekin adosten" saiatu dela. "Penaz" hartu du beste alderdien hutsunea, baina aurrera begira itxaropentsu azaldu da: "Ulertu behar da herri bakoitzak bere kasuistikak dituela, eta agian denbora gehiago behar dela. Elkarlanean jarraitzeko borondatea dugu eta horrela seguru nago lortuko dugula".

Iruran ere beste horrenbeste gertatu da, eguerdiko elkarretaratzean EAJ-ko hautetsiak elkartu dira eta EH Bilduk bertaratu ez izanaren arrazoiak plazaratu dizkio Tolosaldeko Ataria-ri: «Agerraldiaren berri larunbatean kartelak ikusita jakin genuen, ez zaigu aurretik jakinarazpenik eman. Atzo arte ez genuen EAJren berri izan eta atzokoan dokumentu itxi bat aurkeztu ziguten». Biktimen artean Jokin Saizarren falta zela salatu zuen Irurako EH Bilduk eta «zuek zuenak aipatu» izan zen jaso zuten erantzuna, EH Bildutik salatu bezala. Gauzak honela, ez jakinarazteagatik, testu itxia izateagatik eta biktimak sailkatzeagatik, «ezin genuen bat egin; oposizioa sartu nahi badute, lanketa eskatzen duen gaia da, are gehiago Memoriaren Egunean», adierazi dute Irurako EH Bildutik.


Kirol portua egiteko prestatutako bideoa

1995ean Zumaiako portua berritzeko proiektua jarri zen abian. Bideo honetan birtualki erakusten da urte batzuk beranduago errealitatea bihurtu zena. Benetan ikusgarria!


Olentzero eta Urtezahar Eguna Beran

Urteroko hitzorduari hutsik egin gabe, abenduaren 24an etorriko da Olentzero Euskal Herriko hainbat txokotara. Beran, 17:00etan egin du hitzordua eta orduan eginen zaio ongietorria Herriko Etxeko Plazan. Eguraldi txarrarekin, Eztegara frontoian izanen da.

Urteko azken egunean, berriz, Glin-Glana eta Diostesalbearen txanda izanen da, karriketan kantuan ibiltzeko eguna.


Doyan klubeko neska-mutilek mailari eutsi diote berriro ere

Otsailean Taekwondoko Euskadiko Txapelketa izan zen Etxebarrin kadete mailan, eta martxoan Taekwondoko Open Nazionala egin da Arrigorriagan. Doyan Derioko klubeko neska-mutilek lehiaketa bietan hartu dute parte, eta maila ezin hobea dutela erakutsi dute beste behin. Izan ere, guztira 18 domina ekarri dituzte etxera. Taekwondoko Euskadiko Txapelketa 1995. urtetik 1997. urtera bitartean jaiotakoei zegoen zuzenduta, eta Doyan klubak 18 parte-hartzaile aurkeztu zituen. Kirolari gehien aurkeztu zuen Euskadiko kluba izan zen. Deriokoek 13 domina lortu zituzten lehiaketan: zortzi, brontzezkoak; lau, zilarrezkoak; eta bat, urrezkoa. Egun horretan ere Teknikako Euskadiko Txapelketa izan zen eta han klubeko lau kirolarik hartu zuten parte. Garikoitz Egiartek brontzezko domina eskuratu zuen. Taekwondoko Open Nazionalean ere emaitza onak eduki zituzten derioztarrek. Openean Galizia, Nafarroa, Murtzia eta Euskadiko selekzioak eta Errioxa, Kantabria eta Euskadiko klubak aritu ziren. Doyan klubetik 10 neska-mutil joan ziren eta lau domina lortu zuten: bi, zilarrezkoak; eta beste bi, brontzezkoak. Beste alde batetik, klubeko Martin Arranzek Taekwondoko Espainiako Txapelketan parte hartuko duela aipatu beharra dago. Txapelketa martxoaren 28an izango da Calpen, Alacanten.


Beste utzarazpen kasu bat salatu dute, Laudion

Stop Desahucios elkarteak salatu duenez, martxoaren 26an Banco Santanderrek 73 urteko emakume baten etxea bahituko du, lehenago akordio batera heldu ezean.

Stop Desahucios Bizkaia plataformak “erruki pixka bat” izateko eskatu dio Banco Santanderri. Izan ere, Obdulia 73 urteko emakumea kalean geratuko da, hilabete hau bukatu baino lehen, inongo baliabiderik gabe. Semearen kredituan bere etxebizitzarekin aurkeztu zuen, berme gisa, eta bahitu egin diote.

“Orain arte, negoziazio eta gestio guztiek ez dut batere eraginik izan, bankuko zuzendaritzak ez baitu ezer ere jakin nahi”, kexatu da abokatua. Helburua bankuak Obduliari eta berarekin bizi den semeari etxean bizitzen jarraitzen uztea da, Laudion; bestela, “formula edo konponbideren bat aurkitzeaz, familia hau bat-batean kale gorrian, bizitzeko inolako baliabiderik gabe, geratu ez dadin”.

Obduliak pisua 160.000 euroko mailegu beterako berme gisa ipini zuen, semeetako batek negozio txiki bat abiatzeko. “Honek porrot egin zuen eta bankuak semearen eta Obduliaren etxeak hartu ditu”, azaldu du Miren Mentxakak, Obduliaren abokatuak.

Egoera “benetan lazgarri eta gogor” honen aurrean, Stop Desahucios Bizkaiak Obduliaren aldeko kontzentrazioa egin du Banco Santanderren egoitzaren aurrean, euren elkartasuna erakusteko.

Marta Uriarte plataformako koordinatzailearen arabera, “pentsaezina da martxoaren 26ko 11:00etan emakume hori kalean uztea”. “Ez dugu onartuko”, adierazi du. Hori dela eta, negoziazioetan akordio batera heldu ezean, kaleratzea saihesteko mobilizatu egingo direla esan du.


Gaur ere autobusak egongo dira Txaketua aurretik Olabarrieta auzoko jaietarako, doan

Olabarrietako auzoko jaiek jarraipena izango dute gaur, eguaztena, eta bihar. Gaurko erromeria antolatu dute, Miren, Agur eta Oier taldearekin, eta joan den egubakoitzean moduan, autobusa egongo da, doan, Txaketua aurretik 20:00etatik aurrera. Olakua auzoan geldiunea izango du.

Bihar, eguena, berriz, auzoko II. pilota txapelketako finala jokatuko dute elizpeko frontoian 12:00etan. Aurretik meza izango da, eta ondoren, luntxa. Arratsaldean, mus txapelketa jokatuko da.


Georgiak ustezko espiak aske utzi dituen arren, Errusiak blokeoa ezarri dio

Joan den asteazkenean espiatzeaz akusatuta atxilotutako lau militar errusiarrak aske utzi ditu gaur Georgiak. Hala ere, Errusiak blokeoa ezarri dio Georgiari, lurretik, airetik eta itsasotik. ESKE Europako Segurtasun eta Kooperaziorako Erakundeak esku hartu du "espioitza kasuan" eta horri esker utzi dituzte aske ustezko espiak. Errusiako Senatuak bihar aztertuko du Georgiari zigor ekonomiko eta energetikoak ezarri ala ez espiatzeaz akusatutako lau ofizialak atxilotzeagatik.

Georgiako Barne ministro Vano Merabishvilik salatu zuen atxilotutakoak «espioitza lanetan» aritu zirela hilabeteetan, «Georgiaren eta NATOren arteko elkarlanaz, energia arloaz, armamentuaz eta garraio bideez informazioa biltzen».

ESKE Europako Segurtasun eta Kooperaziorako Erakundearen esku hartzea bitarteko, Errusiara iritsi dira gaur ustez espiatzeagatik atxilotu zituzten lau militarrak. Eske uzten zituzten bitartean, Moskuk blokeoa iragarri du Georgiaren aurka nazioarteako eragileek borondate oneko keinuren bat eskatu badiote ere. Lurretik, airetik eta itsasotik ezarri dio Errusiak blokeoa Georgiari, ordaindu gabeko zorrak zituela argudiatuta eta segurtasuna urratzea leporatuta.

Igandean, Vladimir Putin Errusiako presidenteak "Estatu terrorismoa" egotzi zion Georgiari eta atxiloketak "bahiketa" gisa definitu zituen. Era berean, Putinek azpimarratu du hirugarren estatu batek krisian esku hartzea onartezina izango litzatekela.


Gloria Rodriguez izan da azkarrena erlojuaren kontra

Gaur hasi da Bergaran Gipuzkoako Emakumeen Itzuliko bigarren edizioa, eta Rodriguez murtziarrak 2 minutu eta 31 segundo behar izan ditu ia bi kilometroko ibilbidea egiteko.

“Espero nuen aurrean ibiltzea,horrelako probetan ondo moldatzen naizelako, baina ez nekien aurkariak nola ibiliko ziren”, zioen sari banaketaren ostean Gipuzkoako Emakumeen Itzuliko lehenengo etaparen irabazleak, elite mailako 23 urteko Gloria Rodriguez murtziarrak. BZK Emakumeen Bira taldeko lasterkariak 2 minutu eta 31 segundotan amaitu du ia bi kilometroko ibilbidea, eta proba gustukoa izan duela gaineratu du: “Hain proba motza izanda, ezin duzu inongo momentutan sentsazio onik izan, baina gustuko nuen proba. Teknikoa da, eta hori ondo datorkit. Murtziakoa izanda, ez nago euriarekin korritzera ohituta, eta horrek apur bat beldurra ematen zidan, baina asko gustatu zait”. Itzuliko lehenengo proba izanda, Rodriguez bera da lehena sailkapen orokorrean.

Elite mailan, Bizkaia Durango taldeko Lourdes Oiarbide izan da bigarrena 2 minutu eta 33 segundorekin, eta Eustrak Euskadi taldeko Irene Usobiagak egin du hirugarren denborarik onena, 2 minutu eta 34 segundorekin

Junior mailakoek elitekoekin korritu dute, eta maila honetan,bosgarren denborarik onena egin duen Laguntasuna taldeko Naia Leonet izan da azkarrena, 2 minutu eta 36 segundorekin.

Kadete mailan, aldiz, CAF Transport Engineering taldeko bi txirrindulari izan dira azkarrenak: Maialen Aramendia bi minutu eta 39 segundorekin eta Saioa Gil, 2 minutu eta 44 segundorekin. Hirugarrena, bigarrenaren denbora berdinarekin, Caja Rural Bidebike taldeko Nekane Gomez izan da.

Antolatzaileak, pozik

Itzuliaren antolatzaileetako bat den Lokatza Ziklismo Taldeko presidente Jon Unamuno gustura agertu da gaurko probak emandakoarekin: “Euriarekin larri ibili gara egun guztian, herri barruko proba izanda, bihurgune asko zeudelako. Baina azkenean ez da erorketa larririk egon. Bergararrak ere animatu dira proba ikustera, eta horrekine re pozik gaude”.

Tolosan izango da bihar Gipuzkoako Emakumeen Biraren bigarren etapa eta 83 kilometroko ibilbidea izango dute aurretik txirrindulariek.


Santioak 2010: II. Dantza suelto txapelketa

Uztailaren 31n, Errebote txapelketaren ondoren, dantza suelto txapelketa antolatu du Oinkari dantza taldeak.

Eguerdiko 12:30etan ekingo zaio gaztetxoen II. Dantza suelto txapelketari eta guztira hamalau bikotek hartuko dute parte. “Tartean Villabonako bost bikote arituko dira dantzan eta gainerako gehienak Hernani, Azpeitia nahiz Oiartzundik etorriko dira. Iaz arrakasta izan zuen dantza txapelketak eta aurten ere jarraipena ematea erabaki dugu”, azaldu du Oinkariko arduradun Arteagak.

Euskal Dantzarien Biltzarrarekin batera, elkarlanean ari dira txapelketa prestatzen eta doinu alaiak entzuteaz gain, pauso arinak ikusteko aukera polita eskainiko dute dantzariek eta musikariek.


Urumeara erori den gizon bat erreskatatu dute, Donostian

31 urteko gizona haitzetan zegoen, erorita, konorterik gabe. Suhiltzaileen laguntzarekin atera dute, eta Donostia Ospitalera eraman dute.

Urumea ibaian, konorterik gabe, erorita zegoen 31 urteko gizon bat erreskatatu du bart, Ertzaintzak, Donostian.

Segurtasun Sailak jakitera eman duenez, 04:00ak aldera, hainbat dei jaso dituzte, Salamanca Pasealeku inguruan pertsona bat ibaira erori dela abisua emanez. Ertzaintza esandako tokira joan denean, gizonezkoa konorterik gabe zegoen, haitz artean erorita.

Suhiltzaileen laguntzarekin atera dute gaztea lehorrera, eta anbulantzian eraman dute Donostiako Ospitalera. Gizonekoa ibaira nola erori den ikertzen ari da Ertzaintza.


Ipar Euskal Herriko hautetsi guztiek bat egin dute Lurralde Elkargoaren alde

Ipar Euskal Herriko diputatu eta senatari guztiek bat egin dute aldarriarekin, banaketak alde batera utzita. Aldarrikapen instituzionalaren aldeko ahots bakarra izango da, beraz, Frantziako Gobernuaren aurrean; sozialistek hasierako proposamenari jarritako zuzenketa kendu dute. Orain, Hollande presidenteak erantzun behar dio eskaera bateratuari; euskal hautetsiek erreferendumaren aukera jarri dute, gizartearen nahia ezagutze aldera.


OAI: produktu interesgarria

Atzo izan nintzen Durangon, baina ez liburu eta disko artean. Nahiago izan nuen aurkezpen batera joan. Izan ere, arratsaldeko 18:30ean CodeSyntax enpresak eta Deli taldeak aurkeztu zuten OAI, produktu bat oso baliagarria argitaletxe eta liburutegientzat.

Luistxo Fernandezek, Josu Azpillagak eta Joseba Abaituak aurkeztu zuten OAI (Open Archive Initiative), Artxibo Irekietarako Ekimena. Horren bidez, liburuak argitaratu, hedatu eta katalogatu egin daitezke sarean, ziztu batean. Berdin balio lezake liburuak saltzeko, faksimil digitalak egiteko, artikuluak kontsultatzeko…

OAI ez da utopia, esan zuten mahaikideek, eta dagoeneko Euskal Herriko zenbait erakundek parte hartu dute proiektu honetan, hemen azaltzen den moduan. Ni ere seguru nago denok irabaziko dugula horrelako estandar bat erabiliz gero.

Aurkezpena bukatutakoan, CSko beste lagun batzuk agurtu nituen, Gari, Eneko eta Maite. Eta haien bidez, Bertoko lagun arratiarra ezagutu nuen. Valdecillara joan aurretik, berak ohartarazi zidan Sustatun Carlos bere laguna ere hara joango zela mini-alotransplantea egitera.

Nola ez nuen astirik izan zoriontzeko Josu eta Luistxo, lehenak atzo egin baitzituen urteak eta bigarrenak gaur, bihoazkie biei nire zorionik beroenak. Urte askotarako!


Pertsona bat hilda topatu dute Angeluko etxe batean, sutea izan ondotik

Angeluko (Lapurdi) etxe batean sutea izan da bart eta, su-hiltzaileak hara joan direnean, pertsona bat hilda topatu dute. Ez dakite keagatik edo erredurengatik zendu den; forentsea gorpua aztertzen ari da.

Goizeko hamabiak aldera izan da sutea. Hildakoa 50 urte inguruko gizonezkoa da eta ustez okupa moduan zegoen han. Hura lo zegoen gelan piztu da sutea, su-hiltzaileen arabera.


Elkarrizketa politikoa ETAren indarkeria amaitu aurretik hasiko dela dio Zapaterok

Indarkeria barik «ideia politiko guztiak» defenditu ahalko direla esan du Espainiako gobernuburuak Kongresuko eztabaidan PSE-EEk ezker abertzalearekin batzartzeko baimena baduela jakinarazi du Jose Blanco PSOEko Antolakuntza idazkariak


Zerga politika patronalak erabakitzen duela salatu du ELAk

Aldaketa soziala politika fiskalarekin lotu zuen atzo Adolfo Muñoz ELAko idazkari Nagusiak. Zerga politika aldatu gabe ez da eraldaketa sozialik izango, eta hori hein handi batean Eusko Jaurlaritza eta Nafarroako Gobernuaren esku dago, haren ustez. Gobernuak patronalei begira daudela salatu zuen Muñozek.

Aurrekontuak eta, beraz, murrizketak Gasteizen eta Iruñean erabakitzen direla azaldu zuen ELAko buruak, ordezkarien batzarrean. «Ez da egia murrizketak Madrilen erabakitzen direla», esan zuen. Hain zuzen, gogor kritikatu zituen Jaurlaritzaren eta Nafarroako gobernuaren aurrekontuak; zerga sistema bigarren mailan utzi izana «drama bat» dela erantsita. «Gasteizen esaten digute 'hau besterik ez dago', eta Iruñean, berriz, aldaketaren gobernuak azaltzen du defizita bete egin behar dela».

Zerga politikari buruz eztabaidatzea «behar-beharrezkoa» dela uste du. «Aldaketa soziala ezinezkoa da egungo zerga politikari eutsiz gero». Bada, ordezkari politikoek eztabaida «eragotzi» nahi dutela salatu zuen. Era berean, patronalak ere ez du eztabaidarik nahi Muñozen hitzetan, ez eta behar ere, «legea patronalaren aldekoa» delako. Politika fiskala ere hark erabakitze du, Muñozen ustez.

Gipuzkoan aurreko legegintzaldian onartutako fortuna handien zergari buruz ere ELAren ikuspegia eman zuen, oraingo Foru Gobernuak haren erreforma abiarazi duelarik. Zerga horri «merezi ez zuen lekua» eman zitzaion hedabideetan: «Eztabaidaren erdigune izatea nahi zuten benetan diru bilketari zegokionez ezdeusa zen zerbait. Ez zen, inola ere, zerga arloan aldaketa sakona. Gipuzkoako Tea Party-a osatzen dutenek, Adegi, Merkataritza Ganbara, Gipuzkoa Garaile eta beste batzuk, satanizatu egin zuten, hain zuzen aldaketarik nahi ez zutelako; urrats herabe horri eraso zioten hortik aurrera joatea galarazteko. EH Bilduk ontzat eman zuen eztabaida soilik zerga honen inguruan egitea».


Azken txatala josteko gertu

Larunbatean jokatuko da Bizkaiko Bertsolari Txapelketako finala.Sailkatutako zortzi bertsolariak «pozik» eta «gogotsu» daude.Kristina Mardarasi egokituko zaio irabazleari txapela janztea

Azken txatala josiko dute Bizkaiko Bertsolari Txapelketan datorren larunbatean. Josi izan da aurtengo txapelketaren leloa, «Bizkaiko bertsogintzak eragile guztiak josi» egiten dituela eta bertsolaritza osatzen duten txatal guztien aniztasuna nabarmentzeko, Bizkaiko Bertsozale Elkarteko presidente Asier Ibaibarriagak gogoratu duen legez, eta datorren larunbatean azken hari-puntadak emango dituzte Bilbao Arena kiroldegian (Bilbo) egingo den finalean. Zortzi bertsolari sailkatu dira finalerako, Bizkaiko bertsolaritzaren aniztasun horren erakusgarri horiek ere: lau andrazko eta lau gizonezko, eskualde euskaldunetan zein Bilbo inguruko giro erdaldunagoan sortuak, txapelketetan eskarmentu handia batutakoak eta estreinako aldiz finalera iritsi direnak.

Gaur egungo txapeldun Arkaitz Estiballes, Etxahun Lekue, Fredi Paia, Iratxe Ibarra, Jone Uria, Onintza Enbeita, Oihana Bartra eta Xabat Galletebeitia izango dira larunbatean indarrak neurtuko dituzten bertsolariak. Azken biek estreinako aldiz hartuko dute parte final batean.

Prozesu luzea izan da txapelketarena. Udaberrian jokatu ziren eskualdeetako txapelketak, eta uda ostean bost kanporaketa eta hiru finalaurreko antolatu dituzte. Udazkeneko azken fase honetan 37 bertsolarik hartu dute parte.

Mardaras, txapela emaile

Aurten, Kristina Mardaras (Iurreta, Bizkaia, 1948) bertsolari eta bertsozaleari egokituko zaio irabazleari txapela janzteko eginkizuna. Bizkaiko bertsolaritzaren sustapenean lan handia egindakoa da Mardaras, bertsolari moduan lehenbizi, andrazkoak plazan kantuan ikustea hain ohikoa ez zen garaian -1982an kantatu zuen jende aurrean lehenengo aldiz-; behar isilago baina ez garrantzi gutxiagokoetan geroago, irakasle, epaile, gai jartzaile, antolatzaile eta abarretan.

Hunkituta egin du berba Mardarasek txapelketaren finalaren aurkezpen ekitaldian. Eginkizun horretarako aukeratu izana «ohorea» dela esan du, eta «ezustekoa» ere bai, «beharrean aritu diren langileak asko direlako eta badagoelako nor aukeratu txapela ipintzeko».

Mardaras ziur agertu da finala «saio borobil eta zirraragarria» izango dena, batez ere orain arteko saioetan erakutsitako maila ikusita, eta gaineratu du ilusio berezia egiten diola finalisten artean lau emakumezko daudela ikusteak.

«Beti bili naiz aniztasun horren bila». esan du Mardarasek, «eta uste dut garrantzitsua dela andrazkoek ere euren mezuak plazaratzeko aukera izatea. Bertsotan hasi nintzenean, 80ko hamarkadan, faltan sumatzen nuen emakumezkoen ahotsa inguruan, baina proiektu hau hasiera-hasieratik ezagutzen dut eta segituan konturatu nintzen gazteak bazetozela, bertso eskoletatik zein ikastoletatik, eta hor emakumezkoak ere bazeudela. Itxaropena banuen».

Bizkaiko azken txapelketan, duela bi urte egindakoan, lau andrazko eta lau gizonezko igaro ziren finalera, aurten bezala. Jositako adabakien artean, txatal morea aspalditik dago Bizkaiko bertsogintzaren oihalean.

Baina azken puntadak falta ditu. Mardarasek gogoratu du Maialen Lujanbiok Euskal Herriko txapela lortu zuela 2009an, eta Araba, Nafarroa eta Gipuzkoako txapelketetan emakumezkoak izan direla garaile hainbat urtetan. «Bizkaiari falta zaio emakume txapelduna edukitzea», esan du. «Sailkatutako zortzietako edozeini pozik jarriko nioke txapela, baina emakume bati txapela jartzeak izugarrizko ilusioa egingo lidake».

Aholku praktikoak

Finalerako sarrerak salgai daude www.bertsosarrerak.eu webgunean, eta han eskuratu ahal izango dira bariku eguerdira arte. Txappelketa sakelako telefonoetarako aplikazioaren bidez ere eros daitezke. Edozein modutan, antolatzaileek adierazi diete Bilbao Arenara joan nahi duten bertsozaleei ardurarik ez izateko, sarrerak egongo direlako, eta larunbatean bertan kiroldegiko txarteldegian ere erosi ahal izango dira 14:00etatik aurrera.

Ekitaldia 17:30ean hasiko da, eta ateak zabalik egongo dira 16:00etatik aurrera. Antolatzaileek aholkatu dute «sasoiz» ibiltzeko, azken orduko ilarak saihestearren, eta garraio publikoak erabiltzeko.

Aretoan ezin dela erre eta latak edo kristalezko edukiontziak sartzea galarazita dagoela ere gogoratu dute antolatzaileek. Eskaileretan ez jartzeko eta aulkien artean hutsunerik ez uzteko ere eskatu dute. Azkenik, bertsolariei enbarazurik ez sortzeko, jardunean ari diren bitartean lekutik altxatu edo mugitu behar izatez gero bertsoaldia amaitu arte itxaroteko eskatu diete zaleei.

Bi urtean behin antolatu ohi da Bizkaiko Bertsolari Txapelketa, eta 2012koan Arkaitz Estiballes izan zen txapelduna, buruz burukoan Igor Elortzari gailenduta. Hirugarrena Fredi Paia izan zen, eta ostean, Jone Uria, Onintza Enbeita, Miren Amuriza, Iratxe Ibarra eta Etxahun Lekue sailkatu ziren.


'Efiziente' eta 'eraginkor'

Ibon Sarasolaren arabera, bi hitzak sinonimoak dira eta, beraz, 'eraginkor' erabilita eman ahal zaio behar duen esangura osoa

'Efiziente' hitza onartzen dute hiztegiek. Gaztelera eta frantsesez ere termino hori erabiltzen dute baina, praktikan, 'eraginkor' hitzak duen esanahi bera du. Hori dela eta, 'eraginkor' hobetsi du hizkuntzalariak Euskadi Irratiko 'Faktoria'n ostegunero egiten duen tartean. Filosofia arloan erabiltzen den adieran bai onartzen da 'efizientiza', bestela, 'eraginkor' hitzak ez du aitzakiarik.


Artisau garagardoen saskia etxean gelditu da

Emaneurre taldeak antolatuta, Euskal Herriko Artisau Garagardoen Azoka egin dute asteburuan, Ordizian. Azoka horrekin batera, Emaneurrek eta Goierriko Hitzak, artisau garagardoen lote bat zozkatu dute harpidedunen artean. Iker Gomez de Segura ordiziarra izan da sariaren irabazlea, eta azokak bertan jaso du saskia. On egin dagiola!


Bi pertsona larri zauritu dira Erreniegako tuneletan, A-12an

Auto bat errepidetik irten da eta gidaria harrapatuta gelditu da. Beste kotxe bateko lau lagun laguntzera joan direnean hirugarren auto batek aurretik eraman ditu.

A-12 errepidean, Legarda herritik gertu izan da istripua. Auto bat errepidetik irten da eta gidaria harrapatuta gelditu da. Beste kotxe bateko lau lagun irten dira laguntza eskaintzera eta une horretan hirugarren auto batek aurretik eraman ditu. Bi pertsona larri zauritu dira.


Begiraleendako prestakuntza ikastaroa

Haurtzaro eta nerabezaro tratu onaren sustapen taldeak aisialdi eta kirol begiraleei zuzendutako prestakuntza ikastaroa antolatu du. Haurtzaro eta nerabezaroko tratu onaren sustapenerako tailerra izanen da. Ikastaroa hilaren 12an, ostiralean, izanen da, Olatzagutian. Izena ematea 11ra arte dago zabalik. 948 467 662 telefono zenbakira hots egin behar dute interesatuek. Edozein herritako begiraleek eman dezakete izena. Tailerran parte hartzeagatik ziurtagiria jasoko dute.


Ehunka lagunek eskatu dute atxilotuak aske uztea

Ehunka lagunek bat egin zuten manifestazioan

Asteartean atxilotu zituzten Xabier Goienetxea eta beste lau lagunen —bosgarren bat duela gutxi atxilotu dute— kontrako polizia operazioa salatze aldera, ehunka lagun bildu ziren atzo arratsaldean, Herriko Plazan. 20:00ak pasatxo zirela atera ziren bertatik, Erdiguneko zein Iztietako kaleak zeharkatuta, abiapuntura itzuli ziren. Bertan jakinarazi zutenez, arratsaldean Goienetxearen senideak Baionako polizia etxera joan ziren, arropa ematera. Datozen orduetan atxilotuak Parisera eraman ditzakete, eta bertan larunbata iluntzera gauera arte eduki ditzakete.

Egoeraren berri eman ondoren, irakurketa politikoa egin zuen ezker abertzaleko kide batek. Horrela, gogorarazi zuen Xabier Goienetxeak duela zazpi urte utzi behar izan zuela jaioterria: “Torturatua izatearen beldurrez, eta horrek dakartzan ondorioei aurre egin ezinda, Oreretatik ihes egitea erabaki zuen Goienek”.

Ortzaizeko atxiloketak Espainiako gobernuaren “erantzukizuna” direla salatu zuen, eta ekainaren 11n Parisen egin zuten bakearen gaineko konferentziarekin lotu zituen Oreretako ezker abertzaleak: “Bake prozesuaren kontrako eraso zuzenak dira, inongo zalantzarik gabe”. Atxiloketak salatzeaz gain, elkartasuna adieraztera joan ziren herritarren kontra poliziak izandako jarrera ere gaitzetsi dute. “Horrelako polizia erasoek ez daramate inora; Euskal Herriak behar eta nahi duen, eta garatzen ari den bake prozesuaren aldeko bideari oztopoak jartzen dizkiote”.

Gogorarazi zuenez, ETAk prozesuarekiko “konpromiso eta borondatea” du, “eta azkeneraino eramateko urratsak eman ditu, eta horretan jarraituko duela. ETAk berak behin eta berriro dei egin die bi estatuetako gobernuei armagabetze eskema bat adosteko”. Madrilek eta Parisek, ordea, “entzungor” egin diete eskaera horri, “ematen dakiten erantzun bakarra emanez”.

Goienetxea zein beste atxilotuen familia eta lagunei elkartasuna adierazi ondoren, iragarri zuen mobilizazioek jarraituko dutela, atxilotuak epailearen aurretik pasatu arte. Gaurko deialdia Herriko Plazan izango da, 20:00etan.


Elkarretaratzea Trintxerpen pentsio publikoen defentsan

Pasaian ere irten dira kalera pentsiodunek; Trintxerpen egin dute elkarretaratzea gaur goizean.

Pentsiodunen aldarriek Pasaian ere izan dute oihartzuna gaur goizean. Trintxerpeko alkateordetzaren kanpoaldean elkartu dira pasaitarrak, Duintasunak deituta, pentsio publiko duinen defentsan. %0,25eko igoera salatu eta 1.080 euroko gutxieneko pentsioa aldarrikatu dute elkarretaratzera bildutakoek.

Protesta berean LAB sindikatuak gai honetan zenbait alderdi politikoek darabilten “postureo ziztrina” salatu du. Zentzu horretan egungo egoerari bidea zabaldu ziona Zapatareron gobernua izan zela gogorarazi du sindikatu abertzaleak, berau egin zuelako pentsioen erreforma.

EAJri, norabide beretik, banka eta enpresariak defendatzea, eta murrizketak eta erreformak bultzatzen dituen gobernuari sostengua ematea leporatu dio LABek.


Hitzako materiala zozkatu dute

Gaizka Olano izan da aterkiaren irabazlea. (Argazkia: Aritz Sorzabal)

Sudur Krosaren babesleen artean dago IRUTXULOKO HITZA, eta sari banaketarako materiala eman du: Bi yogurtera, bi eguzkitako, aterki bat eta bi jertse. Sarituek pozik jaso dituzte opariak.

Yogurteretako baten irabazleak. (Argazkia: Aritz Sorzabal)


Abuztutik 2.156 langabe gehiago daude Hego Euskal Herrian

Nafarroan ez beste lurralde guztietan gora egin du langabeziak. Ordea, iazko abuztuan baino 12.852 langabe gutxiago daude.

Abuztuak datu txarrak utzi ditu Hego Euskal Herrian, lan arloari dagokionez. Espainiako Gobernuak emandako datuen arabera, gora egin du langabeziak Hego Euskal Herriko lau lurraldetatik hirutan. Soilik Nafarroan jaitsi da langabe kopurua: abuztutik 182 langabe gutxiago daude han. Aldiz, Gipuzkoan 977 gehiago dira lan kontraturik gabe daudenak, Bizkaian 840 gehiago, eta Araban 521. Orotara, beraz, 169.161 langabe daude Hego Euskal Herrian abuztuaz geroztik.

Iazko urtearekin alderatuta, berriz, behera egin du langabe kopuruak lurralde guztietan. Langabezia tasak Gipuzkoan izan du jaitsiera handiena, %9,44koa.

Datuak:

Araba: 21.716 langabe. Uztailarekiko: 521 (%2,46). Iazko abuztuarekiko: -1.744 (%-7,43).

Bizkaia: 76.374 langabe. Uztailarekiko: 840 (%1,11. Iazko abuztuarekiko: -4.500 (%-5,56).

Gipuzkoa: 35.120 langabe. Uztailarekiko: 977 (%2,86). Iazko abuztuarekiko: -3.660 (%-9,44).

Nafarroa: 35.951 langabe. Uztailarekiko: -182 (%-0,50). Iazko abuztuarekiko: -2.948 (%-7,58).

Hego Euskal Herria: 169.161 langabe. Uztailarekiko: 2.156. Iazko abuztuarekiko: -12.852.


Paddam bikotea: Chanson française

Paddam bikotearen kontzertua astelehen arratsaldean Herriko Plazan


Ehundaka pertsonei laguntza eskaini dio elkarteak duela 18 urtetik

ONGINTZA patronatuari lotuta, Hernaniko Jokalari Anonimoen elkarteak 18 urte daramazki Hernaniko eta Gipuzkoa osoko ludopatia gaixoei zerbitzua eskaintzen eta beren egoerari irtenbidea ematen laguntzen. Ludopatia gaixoak askotan ez dira jabetzen dutena arazoa baino gaixotasuna dela; dibertsioz hasitako ohitura horrek kalteak eragiten dizkiola bere buruari eta ingurukoei: obsesioa, diru zorrak, jolasten jarraitzeko dirua lortu beharra, azken batean, jokoarekiko mendekotasuna. Jokalari anonimoen elkartea egoera horretan dauden pertsonei laguntzen saiatzen da. Jakinarazi dutenez, urte guzti hauetan jende ugari izan da terapietan, astero 22-25 pertsona elkartzen baitira bertan.

Terapiak eta informatzeko bilerak

Jokalari anonimoen elkarteak dioenez, lehenengo egin beharra norbere gaixotasunaz jabetzea dela, eta onartzea jokoari aurre egiteko eta norbere bizitza gobernatzeko ezintasuna. Hori onartzea eta egora hori benetan aldatu nahi izatea da taldeko terapian parte hartzeko eskatzen dutena. Taldeko terapia egiteko asteartetan biltzen dira, arratsaldeko 19:00etatik aurrera, Sandiusterri eraikineko behekaldean. Bilera hauek itxiak izaten dira. Bestalde, elkartearen inguruko informazioa nahi duenak, ostegun eta ostiraletan jo dezake elkartera, arratsaldeko 19:00etatik aurrera. Ludopatia gaixoen familiarrek ere badute haientzat egokitutako bilera bat, hileko aurreneko asteartean, arratsaldeko 19:00etatik aurrera.

Sendatzeko programa

Jokalari anonimoen sendatze programak lau urrats nagusi ditu. Aurrenekoa jokatzeari uztea; bigarrena, bizitza berria eraikitzea; hirugarrena, egindako kaltea konpontzen saiatzea; eta laugarrena, besteei laguntzea.


Ziklomotoreen azterketa teknikoa Orion egiteko aukera

Uztailaren 8an eta 22an egin ahal izango da azterketa, aurrez ordua hartuta

Ziklomotoreak dituzten herritarrek horien azterketa teknikoa –ITV/IAT– Orion bertan egiteko aukera izango dute uztailaren 8an eta 22an. Herriko plazan egingo dituzte azterketak egun horietan, 9:00etatik 14:45era. Ziklomotoreari azterketa egin nahi dionak aurrez txanda hartu beharko du Irungo IAT-ra deituta –943626300–, eta azterketa egiteko ibilgailuaren dokumentazioa aurkeztu beharko du.

Udaltzaingoak gogorarazi nahi du derrigorrezkoa dela motorrei azterketa teknikoa egitea, eta kontrolak egingo dituztela egiaztatzeko.


‘Ate joka’antzezlan ezaguna Leitzan

Txalo produkzioen eskutik, Sara Kortazar, Joseba Usabiaga eta Iker Galarza aktore ezagunek prestatutako Ate joka lana ikusteko aukera izanen da azaroaren 21ean, 22:00etan zineman. ALKE Kultur Taldeak antolatu du. Bi lagunen elkarbizitza kontatzen du antzerkiak: Joxemai, dibortziatua, orain arte bakarrik bizi izana; bizio guztien zalea. Eta Andrex, ezkondua eta dibortziatzekotan; maniatikoa, garbizalea...


Armagabetze igarpena baikorki baloratzen dutela esan diote Powelli eragileek

Euskal Herriko eragileen aldetik balorazio baikorrak jaso ditu Aieteko Adierazpenaren sinatzaile Jonathan Powellek joan den ostiralean Nazioarteko Egiaztatzaile Batzordeak egindako iragarpenaz, BERRIA-k jakin ahal izan duenez. Eusko Legebiltzarreko lehendakari Iñigo Urkullurekin, EAJrekin, PSErekin eta Sorturekin egin zituen bilerak, atzo, Bilbon. Leku ezberdinetan batu zen eragile bakoitzeko ordezkariekin, eta guztiek esan zioten «urratsa» izan dela ETAk egiaztatzaileen bidez egindako, bakoitzak bere ñabardurak agertu arren. «Sentsazio onarekin» joan da, beraz.

Andoni Ortuzarrek osatu zuen, beste zenbait jeltzalerekin batera, EAJren ordezkaritza; Rodolfo Aresek, besteak beste, PSE-EErena; eta Hasier Arraizek, Urko Aiartzak eta Rufi Etxeberriak Sorturena.

Egiaztatzaileak Espainiako Auzitegi Nazionalera deitu ondoren, bertan behera geratu zen atzo Aieten «bake prozesua bultzatzeko» egitekoa zen ekitaldia. Dena den, hori egiteko konpromisoa helarazi zien Powellek guztiei atzo, eta horretarako beharrezko kudeaketa egingo duela ziurtatu.


Hara! Eskualdeko aurkezle eta aktore ugari EiTB-ren 90eko hamarkadako argazki artxiboan

EITBk 90eko hamarkadako argazki bilduma publiko egin du. Besteak beste, Eitb Kantxan, Menú del día, Balinda, Kirolak telebista saioetako, Goenkale eta Benta Berri telesailetako edota Euskadi Irratia eta Euskadi Gazteako orduko lan taldeen argazki ugari kaleratu dituzte beren webgunean, eta eskualdeko aktore eta aurkezle ugari ikus daitezke. Hala nola, Xabier Euzkitze, Andoni Egaña, Sebastian Lizaso, Karlos Argiñano, Elena Irureta, Joxe Mari eta Joseba Iriondo, Xabier Saldias, Boni Alegria, Kontxu Odriozola, Maite Bastos, Jose Kruz Gurrutxaga, Idoia Uranga, Iban Garate, Pedro Otaegi, Nagore Aranburu. Ikusi hemen argazki bilduma:


Datorren urtera atzeratu dute 50. Getaria-Zarautz itsas zeharkaldia

Antolatzaileek adierazi dute beren esku zegoen guztia egin dutela, baina "ezinezkoa" izan dela aurreikusita zuten programa jarraitzea.

Uztailaren 25ean zen jokatzekoa Getaria-Zarautz itsas zeharkaldiaren 50. urteurreneko proba, baina egoerak hala bultzatuta, azkenean 2021eko uztailera atzeratu behar izan dute. "Gure esku zegoen guztia egin dugu, baina baldintza hauetan, ezinezkoa egin zaigu aurreikusita geneukan programarekin jarraitzea, eta 50. urteurrenak trataera berezia merezi duela uste dugu", adierazi dute antolatzaileek.

Izena emanda duten igerilariek bi aukera izango dituzte: batetik, datorren urtean ospatuko den 50 urteurrenerako izen-ematea mantendu, eta, bestetik, izen-emate kuota itzultzea eskatu eta baja eman. Antolatzaileek posta elektroniko bat bidaliko diete izen-emateen plataformatik jarraitu beharreko pausoak adieraziz.


Galdakaoko gizonezko baten heriotza ikertzen ari da Ertzaintza

Dirudienez, Igorren lapurreta saiakera batean nahasita egon daiteke, bertan deskarga elektrikoa jasan zuen.

Durangoko eta Galdakaoko ertzain-etxeko agenteak astelehenean hildako pertsona baten heriotza ikertzen ari dira, dirudienez, deskarga elektriko batek sortua. Gizonezkoaren gorpua Galdakaoko Ospitalean sartu zuten, eta egindako ikerketen arabera, harremana izan dezake Igorreko Garbigunean transformadore elektriko bat lapurtzeko saiakerarekin, Herrizaingo Sailak jakinarazi duenez.

Astearte goizean bart Galdakaon jada hilik zegoen pertsona bat sartu zutenaren informazioa jaso zuen Udaltzaingoak. Ezagutzen ez diren pertsona batzuek eraman zuten ospitalera. Ikerketaren lehenengo zantzuen arabera, heriotza elektrokuzio batek eragin zion.

Bestalde, datorren egunean, asteazkenean, salaketa bat jaso zen Garbigunen lapurreta saiakera bat izan zelako. Elektrizitate enpresa bateko langileak baieztatu zuenez, zenbait fusible kendu zituzten eta transformadorean zirkuitulabur bat izan zela gaineratu du, 13.000 volteko korrontearekin.

Garbigunen topatutako telefonoa hildakoarena zela jakin da ikerketaren bidez, horregatik gizonezkoak deskarga elektriko bat jasan zuela uste da transformadorearen lekuan lapurtzen saiatuta.

Hildakoak 35 urte zituen eta aurrekari polizialak zituen. Behin atxilotu egin zuten kableak hartzeagatik. Ertzaintzak ikerketarekin jarraituko du gertakizuna erabat argitzen saiatzeko asmoz.


Bildu osatzen duten alderdiak eta EAJ datorren astean bilduko dira bozetara elkarrekin aurkezteko aukeraz hitz egiteko

EAJ publikoki proposamenaren aurka agertu den arren bilera bat egiteko eskakizuna onartu dute.

Pello Urizar EAko idazkari nagusi eta Bildu koalizioako ordezkariak iragarri du Bildu osatzen duten alderdiak eta EAJ datorren astean bilduko direla Espainiako hauteskunde orokorretara elkarrekin aurkezteko aukerari buruz hitz egiteko.

Ezker abertzaleak, Alternatibak eta EAk pasa den abuztuaren 5ean aurkeztu zuten Espainiako hauteskunde orokorretara elkarrekin aurkezteko Aralarri eta EAJri luzatutako proposamena.

Jeltzaleek ezezkoa eman diote jada proposamenari, baina Bildu osatzen duten alderdiekin bilera egiteko prest agertu dira.

Aralarrek askoz ere jarrera irekiagoa erakutsi du proposamena egin zen momentutik. Zuzendaritza proposamena onartzearen alde agertu da baina alderdiak irailaren 17an egingo du V. Kongresua, eta alderdikideek bertan onetsi beharko dute hauteskundeetara aurkezteko formula. Aralar parte den Nafarroa Bairen baitan, ordea, proposamenarekiko desadostasunak sortu dira. Koalizioa osatzen duten independenteek eta EAJko kideek ezezkoa eman diote ezker abertzaleak, EAk eta Alternatibak eginiko proposamenari.


Ordiziako saskibaloi taldeak EBA ligara igotzeko finala jokatuko du bihar Getxoren aurka

Festa giroan, baina tentsio handiko partida jokatu du gaur arratsaldean Biok2.com Ordizia saskibaloi taldeak CD San Cernin taldearen aurka. Azkenean, ordiziarrak 86-80 nagusitu dira. Asko zegoen jokoan, EBA ligara igo ahal izateko finaleko txartela hain zuzen ere. Bigarren final erdia Getxok irabazi dio 76-68 Universidad Deusto Loiola Indautxu taldeari.

Bihar, beraz, Ordiziak Getxo izango du aurkari, Lauko Finalean, 12:00etan, Majori kiroldegian. Saskibaloi taldeak, gaur bezala, jarraitzaileen laguntza ezinbestekoa du partida aurrera eramateko.


Testigantza froga gisa

Jaiki Hadi elkartea Istanbuleko protokoloa aplikatzen ari da torturak salatu dituzten 30 laguni. Torturak utzitako barne orbana kanporatzea da helburua, pertsona horiek torturak jasan dituztela frogatzeko.


Irakasle berrien %70i euskaraz jakitea eskatuko die Nafarroako Gobernuak

Euskararen presentzia «gehiegizkoa» dela adierazi dute UGTk, CCOOk, PSNk eta Ezkerrak.

Hezkuntza Departamentuko buru Jose Luis Mendozak bilera egin du gaur Mahai Sektorialeko sindikatuekin, eta Nafarroako Gobernuak egin nahi duen Lan Eskaintza Publikoaren berri eman die. Horren arabera, 425 lanpostu beteko lirateke datozen bi urteetan.

Zehazki, 2016an 320 irakasle plaza betetzea da Hezkuntzaren helburua. Horietatik, euskara eskakizun izanen da 228tan. 14 inspektore lanpostu ere beteko dituzte datorren urtean (horietatik zazpi izanen dira euskaldunak).

Irakasle postua lortzeko azterketak 2016ko ekaina eta uztaila artean eginen lirateke, eta inspektore postuetarako, berriz, 2016ko azaroan.

Irakasgaiei dagokionez, 60 plaza beteko dituzte Lehen Hezkuntzan, 60 Haur Hezkuntzan, 35 Euskaran, 25 Atzerriko Hizkuntzan (ingelera), 20 Pedagogia Terapeutikoan, 10 Musikan, 10 Gorputz Heziketan eta 8 Entzumen eta Lengoaian.

2017an, berriz, Bigarren Hezkuntzako 91 irakasle lanpostu eskainiko lirateke, baina Mendozak azaldu duenez, gehiago ere izan litezke, datorren urteko erretiroen eta bestelako ordezkapen prozesuen arabera.


Sergio Roman izan da lehen hernaniarra

SERGIO Roman izan da Behobia-Donostia lasterketan lehen hernaniarra, atzoko Kronikan Luis Roberto Barradas zela jarri bagenuen ere. Hernaniko Kronikak herritarrak direnen zerrendak lortzen ditu eta zerrenda ofizialetan akatsen bat gertatu da: 3 hernaniar Akerregi herrian sartu dituzte, eta laugarren bat Ereñotzun, Hernani herrian sartu beharrean. Sergio Romanek denbora izugarri ona egin du aurtengo proban, 1:09:48 hain zuzen ere.

Iriarte, Garcia eta Ibarluzea

Ez da Sergio Roman Akerregiko izenean atera duten hernaniar bakarra eta beraz atzoko Kronikako zerrendan atera ez zen bakarra: Xabier Iriartek 1:37:21eko denbora egin zuen eta Miguel Garcia Izkok 1:39:42ko denbora egin zuen. Ixiar Ibarluzea Igiritz, berriz, Ereñotzuren izenean atera zen eta 1:46:49ko denbora egin zuen.


Olaztiko literatura taldearen bilkura

Olaztiko literatur taldea Marta Rivera de la Cruzen En tiempo de prodigios liburuan murgilduko da azaroan. Idazle galiziarraren liburua Planeta literatura sarien finalista izan zen 2006an. Liburuak neska gazte baten eta aiton baten arteko adiskidetasuna lantzen du. Silviok sekula ez du kontatu bere bizitzako sekretua. Baina Celiak, ilobaren lagunak, bisitatzen duenean, argazki kaxa aterako du eta Zachary Westekin batera bizitakoaren berri emanen dio. Haren ondoan Alemaniako nazismo lazgarria ezagutu zuen. Celia, ama galdu eta bikotearekin moztu ondoren, krisi pertsonal sakonean dago. Silvo zaharrean lagun bat aurkituko du eta bizitza berreraikitzen lagunduko dio.Interesatuek liburua eskatu dezakete Olaztiko udal liburutegian. Ondoren, ostegunean, literatura tertulian, liburuari zukua ateratzeko aukera izanen dute.


Bideoa: Nikolas Zendoiak bere laugarren liburua argitaratu du

Nikolas Zendoia (Aia, 1941) Zarauzko bizilagunak bere laugarren liburua kaleratu berri du: Odei guztien azpitik. Erlo telebistak eta Zarauzko Hitzak elkarrizketa egin elkarlanean. Ikusi hemen bideoa:


San Migel errota martxan egongo da uztailean eta abuztuan

Turismo Bulegoan dagoen San Migel errota martxan jarriko dute egunero uztailean eta abuztuan. Goizean zein arratsaldean Turismo Bulegora doan edonork ikusi dezake lanean errota. Erreserbak egitea komeni da eta horretarako bidea da bertara deitzea (943 78 34 53).


Hilabeteko azken ostiraleko elkarretaratzea, gaur 20:00etan

Urtarrilak 27 gaur, hilabete honetako azken ostirala, euskal preso politiko eta iheslarien eskubideen aldeko elkarretaratzea burutuko da, iluntzeko 20:00etatik aurrera. Deialdiok, Egin Dezagun Bidea ekimenak bideratzen ditu. Baina bilgune honetatik proposatutakoarekin bat eginez, aurrerantzean hilero herriko talde batek antolatuko du presoen eskubideen aldeko mobilizazioa. Azaroa amaierakoa, ITAYA Gazte Asanbladak deitu zuen. Oraingoan, Usurbilen Nahi Ditugu taldekoek hartuko dute lekukoa. “Gu ere ekimenaren partaide garen aldetik, hil honetakoa guk deituko dugu”, adierazi dute.

Aipatu moduan, gaur iluntzeko 20:00etan burutuko da elkarretaratzea. Hasiera batean, Mikel Laboa plazan. Deitzaileek ohartarazi dutenez ordea, eguraldi txarra egingo balu mobilizazioa pilotalekuan burutuko da.

Patxi Segurolari elkartasuna adierazteko, autobusez Parisera

Otsailaren 15a egun giltzarria izango da bi herritarrentzat. Batetik, Karlos Martin aske geratuko da jarri zioten espetxe zigorra bere osotasunean bete ostean. Bestalde, egun berean Patxi Segurola epaituko dute Parisen. Espainiar estatuak eginiko estradizio eskaeren inguruko erabakia jakinaraztekoa da epailea. Aginagarrari elkartasuna eta babesa adierazteko, Usurbilgo Ezker Abertzaleak Parisera joateko autobusa antolatu du. Izen emate orriak ere jarri dituzte jada, Txiribogan, Bordatxon eta Aginagako Arrate egoitzan. Bidaiari buruzko zehaztasun gehiagoren berri, datozen egunotan emango dute antolatzaileek.


‘Excalibur’ eta ebola

Aste honetan telebistan ikusi ditudan irudiak penagarriak, sinestezinak eta patetikoak iruditu zaizkit.

Lehenik eta behin, espainiar osasun ministerioaren kudeaketa deitoragarri eta tamalgarriaren ondorioz, Teresa izeneko erizain bat gaixotu da ebola birusarekin.

Hori gutxi balitz, bere inguruan aritu diren mediku eta profesionalek ez dituzte behar ziren segurtasun neurririk hartu: adibidez, Teresa garraiatu zuen anbulantzia berberak beste zazpi pertsona garraiatu zituen jarraian! Sinesgaitza baina erreala.

Erizain horrek txakur bat zuen Excalibur izenekoa, hura ere kutsatuta egon zitekeela ikusirik, agintariek hiltzea erabaki dute. Beno, ba iluminatu koadrila zaratatsu bati bururatu zaio egundoko manifestazioa egitea Excalibur txakurra salbatzeko! Milaka pertsona kutsatu eta hil ditzakeen txakurra salbatzeko egundokoak eginez poliziaren aurka! Erotu egin al gara? Animalien defendatzaile heroi eta kementsu horiek zergatik ez dute euren energia Afrikako egoera tamalgarria salatzeko erabiltzen? Askotan pentsatzen dut merezi duguna daukagula gizakiok.


Lagun talde ingeles batek osatutako abesbatza Etxarrin

Bihar, larunbata, 19:00etan Etxarri Aranazko elizan.

Chris Malisson musika-zuzendariaren lagunek osatutako abesbatza Choros Amici, 13na gizon-emakume. Bretaina Handiko hainbat tokitatik Tutburyra joaten dira entseatzera eta ongi pasatzera. Zenbait asteburutan izaten da hori. Lan eta barre eginez 1992az geroztik bidea egin du Choros Amicik, aparteko musika eginez. Nazioartean ezaguna egin da abesbatzaren musikaren kalitatea, bizitasuna, komunikatzeko gaitasuna eta kolektiboaren izaera sutsuagatik. Europako hainbat agertoki ezagunetan aritutakoak dira, baita abesbatza lehiaketetan ere. Esaterako, 2007an, Tolosan bigarren polifonia saria jaso zuen.


Ezker Anitzak salatu du 'Ziklope zaindaria' eskultura biribilgune berrian jartzeko 40.000 euro xahutu dituela Zarauzko Udalak

Udal Gobernuak Daniel Txopitearen Ziklope zaindaria Nafarroa kaleko biribilgunean jartzerako 40.000 euro erabili izana kritikatu du Zarauzko Ezker Anitzak. “Biribilgune hori izan da 2014ko inbertsio nagusia; 300.000 euro xahutu ditu horretan. Ezker Anitza hasieratik nabarmendu du biribilgune hori ez zuela udalak ordaindu behar, baina EH Bilduk zein Aldundiak ez diete kasurik egin gure zein gainontzeko oposizioaren eskaerei. Hori gutxi balitz, orain 40.000 euro xahutu dituzte eskultura biribilgunean jartzeko”.

Ezker Anitzak jakinarazi du eskultura hori Txopitea eta Oteizaren arteko “harreman berezia” aitzaki hartuta, Bañeru kalean jartzekoa zela Udal Gobernua, Oteizaren Madozi omenaldia lanaren ondoan. “Hainbeste diskurtso artistikoren ondoren, azkenean 40.000 euro erabili ditu biribilgune bat apaintzeko”. Ezker Anitzarentzat “zentzugabekeria bat” da 340.000 euro gastatu izana biribilgunean—eskultura barne—. “Uda honetan ikusi da alferrikakoa zela biribilgunea egitea Nafarroa kalean”. Horren harira, alderdiaren ustez badira beste lehentasunak herrian, besteak beste, Zelai Ondoko asfaltatzea hobetzea eta denboraleak hondatutako eskulturak konpontzea. Hori jakinda, Ezker Anitzako ordezkari Mariana Aranburuk ez du parte hartuko Ziklope zaindaria eskulturaren inaugurazioan.


"Hire Himalaya" erakusketa egongo da ikusgai datorren astetik aurrera Astrabuduan

BBK Fundazioak antolatuta, "Hire Himalaya" erakusketa egongo da ikusgai, urriaren 25etik azaroaren 5era, Astrabuduko Josu Murueta Kultur Gunean. Erakusketa hau munduko tontorrik garaienetatik hartutako irudiek osatzen dute. Mendietara hurbiltzen gaitu, mendizale orok bete nahi duen amets horretara, hots, oinak planetako gailur gailenetan ipintzea, Iñurrategi anaiek egin zuten bezala. Helburu hori lortzeko, besteak beste, hurrengo hauen laguntza eduki zuten: Juanjo San Sebastián, José Carlos Tamayo, Juanito Oiarzabal, Jon Beloki, eta ez ditzagun ahaztu gainerako laguntzaileak, xerpak, sukaldariak... Ordutegia 10:30etik 14:00etara izango da goizean eta 16:00etik 19:00etara arratsaldean (astelehenetik ostiralera).


Elorrabiko zubia, aztergai

Hirigintza Batzordea bilduko da bihar, 18:30etan. Zortzi puntu aztertuko dituzte, tartean, Elorrabiko zubia.


Antiguako jaiak egoerara egokituko dira

Antiguako jaiak desberdinak izango dira aurten. Izan ere, COVID-19aren ondoriozko salbuespenezko egoerak baldintzatuta, “egitarau xume” bat osatu dute Antiguako jai batzordekoek.

Larunbatean Elegante Eguna izango da Antiguan: Sasikumeak taldeak kontzertua eskainiko du, Dokan. Ateak 18:00etan zabalduko dituzte, eta 18:30ean hasiko da kontzertua. Sarrera mugatuak egongo dira, eta izena emateko, izen-abizenak, nortasun agiriaren zenbakia eta telefono zenbakia antiguakojaibatzordea@gmail.com helbide elektronikora bidaltzea komeni da. Pertsonako bi sarrera baino ezingo dira erreserbatu.


Giro politean hasi da II.Garagardo Azoka

Atzo, osteguna, 20:30ean ireki zuten II. Garagardo Azoka berdura plazan. Hainbat lagun bildu zen bertan, txerri ukondoa jan eta garagardo mota desberdinak probatzeko asmoz. Giro lasaia, baina era berean polita izan zen atzokoan. Gaur ere 20:30ean irekiko dituzte ateak. Goiko argazkian atzo gauean berdura plazak zuen itxura. Informazio gehiago


Margo eta marrazki ikasturte berria

Lasarte-Oria Bizilagunen elkarteak gaztetxo eta helduentzat antolatzen dituen margo eta marrazki ikastaroak urriaren 1ean hasiko dira Manuel Lekuona Kultur Etxean. Aurten eskolak astelehen, asteazken eta ostiraletan 18:30etatik 20:30etara izango dira eta larunbat goizetan 9:30eattik 11:30etara. Txikienek marrazten ikasteko aukera izango dute larunbatetan 11:45etatik 12:45etara. Oraindik izena-emateko epea zabalik dago, beraz ikastaro hauetan interesa duenak edo informazio gehiago nahi izanez gero, kultur etxetik pasa behar du.•


Eskola berritzeko hitzarmena sinatu dute

Pello Errota ikastetxean beharrezko eraberritze lanak egiteko hitzarmena sinatu dute gaur Tontxu Campos hezkuntza kontseilariak eta Iñaki Amenabar alkateak. Udazkenean hasiko dira lanak eta hamalau hilabetez luzatuko dira.

Herriko haur kopuruaren igoerak, eskola handitzeko beharra ekarri du Asteasura. 229 haur eta 25 irakasle hartzen ditu Pello Errota ikastetxeak eta badira zenbait urte toki falta sumatzen dutela.

Gaur sinatutako hitzarmenaren arabera, eraikin berria egingo dute egungoaren ondoan. 0 urtetik 12 urterainoko hezkuntza zerbitzua gune berean bateratuko da eta irakasle zein gurasoentzako bilera gela berriak ere egingo dira. Horrez gain, psikomotrizitate gela edo beste hezkuntza eskaintzetarako gela bereziak ere egingo dira.

Gaur egungo eraikin nagusian, bestalde, eraberritze lanak egitea aurreikusi dute. Jangela berritu egingo da eta pilotalekuarekin bateratuko duen pasagune bat ere egingo da.

2,2 milioi euroko aurrekontua izango dute lanek, horietatik 1,4 milioi Hezkuntza sailak jarriko ditu eta gainerakoa, Asteasuko Udalak. Tontxu Camposek garrantzia berezia eman dio eragile eberdinen arteko elkarlanari: "Gurasoak, irakaslegoa eta administrazioko instituzio ezberdinen arteko lana izan da. Hitzarmenaren sinadurarekin proiektuaren lehen faseari amaiera eman zaiola esan daiteke".

Udalak, eskola berrirako proiektua aurkeztu beharko du orain. "Udaberrian aurkeztuko da Hezkuntza sailean eta beharrezko baldintza guztiak betetzen baditu, lanak esleitzea izango da hurrengo pausoa. Guztia bere bidetik badoa, udazkenean hasiko dira lanak", gehitu du Iñaki Amenabar alkateak.

Eskolako lanak udazkenean hasi eta 14 hilabetez luzatzea espero dute. "Proiektua lehen aldiz aztertu zenetik, oso garrantzitsua iruditu zaigu datorren ikasturtean eskolaren ohiko funtzionamendua mantendu ahal izatea. Eraikin berria egiteko lanak ikasturtean zehar egingo dira, eta ahalik eta oztopo gutxien eragiteko moduan egiteko pentsatu dira. Gaur egungo eraikina berritzeko, berriz, udako oporrak baliatuko dira", azaldu du Tontxu Camposek.

Guraso elkarteko lehendakari den Rosa Saralegi eta Irene Olazabal, Pello Errota ikastetxeko zuzendaria ere sinadura ekitaldian izan dira.


Josetxo Imazen omenezko kros herrikoia igandean da, Lazkaon hasi eta bukatu

Goierriko atletismo proba jendetsuena eta herrikoiena igandean jokatuko da, Josetxo Imazen Omenezko 11. Krosa. Lazkaon hasiko eta bukatuko da aurten, bertako Antzar Korrikalariak taldearen hamargarren urteurrenean ohore keinua eginez. Ordiziako Txindoki Atletismo Taldeak antolatuta, ohi bezala 10 kilometroko ibilbidea izango da, hala ere. Parte-hartzaileek gehienezko muga 1.200 kidetan jarri dute. Milatik gora lasterkari espero dituzte, Afrikako jatorrikoak tartean.

Igandean 11:00etan hasiko da lasterketa, Lazkaoko plaza parean. Txip elektronikoak 09:00etatik 10:00etara banatuko dituzte. Haurren proba 10:00etan hasiko da, Lazkaon bertan. Hirigoien eta gerontologikoko kalea erabiliko dituzte, 600, 800, 1.000 eta 1.200 metroko lasterketak egiteko.

Goierri beheko hiru herri hazienetan barrena antolatu dute ibilbidea. «Hiru udaletxeen albotik pasatu nahi izaten dugu, eta aurten lortu da, obrarik edo kale mozketarik ez dagoelako», dio Txindokiko Angel Perezek.

Lazkaok bigarren aldiz hartuko du Josetxo Imazen Omenezkoa. 2006an ere han hasi eta bukatu zen, Altamira estadioan lanak burutzen ari zirelako. «Lazkao leku aproposa da, zerbitzu guztiak bilduta daudelako: helmuga, plaza, kiroldegia…», dio Perezek. Korrikalariek Joxemiel Barandiaran Kiroldegiko aldagelak eta dutxak erabili ahalko dituzte.

Aurreneko 15na gizon eta emakume sailkatuek jasoko dute saria. Denbora markak ontzen dituztenei 300na euroko sari gehigarria ere emango diete. 29:21 eta 33:44 dira errekorrak.

Jesus España atleta Lazkaon

Lazkaoko Antzar Korrikalariak taldeak hamar urte bete ditu aurten, eta bihar ospatuko dute kideek urteurrena. Igandean krosean lasterka aterako dira. Gonbidatu ospetsua izango dute, asteburuan. Jesus España korrikalari espainiarra Lazkaon izango da, eta entrenamendu saioa egingo dute harekin.

Bihar 10:00etan kiroldegian elkartuko dira Antzar Korrikalariak taldekoak Españarekin. Entrenamendua lehenik helduekin eta ondoren haurrekin egingo dute. Ataungo Urbitarte sargardotegian bazkalduko dute gero.

«Igandeko krosean Españak ez du parte hartuko. Larunbat arratsean Burgosera joan beharra dauka, lehiatzera, baina igandean sariak emateko itzuliko da», dio Mikel Zabala taldekideak. Jesus España azkeneko Munduko Atletismo Txapelketan 10.000 metroko proban finalista izan zen.

Antzar Korrikalariak taldean gaur egun 53 lagun dabiltza, horietatik emakumezkoak 12.

Ibilbidea

Irteera. Lazkao, plaza (11:00).

Lazkao. Hirigoien kalearen bururaino joan; gerontologikoko kaletik itzuli; Madalenako errontondatik plazara; Hiribarrendik Senperera; azpiko pasabidetik Lazkaibarrera.

Ordizia. Lazkaibarko zubiatik Joseba Rezola Pasealekura; geltokiko kale osoa zeharkatu, Tximista sagardotegiraino; Gudarien Etorbidetik gora igo; Kale Nagusia zeharkatu, Plaza Nagusitik; Urdaneta kalean behera Beasainerantz.

Beasain. CAFeko ataritik gora, Iturriotz kalean, Kale Nagusian eta Nafarroa Etorbidean barrena; Barrendain plazan bira (geltoki parean); trenbide ondotik Zaldizurretako errotondara; ezker aldetik, bidegorria hartu; Senperen azpiko pasabidetik.

Lazkao. Hiribarrendik sartuta, Lazkao Txiki Zelaian helmuga.


Banitatea

Inkesta batek dio espainiarren gehiengo handiak arbuiatzen duela erlijioa asignatura izatea. Ricardo Menéndez Salmón nobelagile ezagunaren idazkitxo batek bide luzea egin du sarean. «Sinetsita nago bizi daitekeela erlijiorik gabe eta jainkorik gabe, baina ez etikarik eta baliorik gabe», dio bertan, besteak beste. Eta ohartxoaren bukaeran, Filosofia Erlijioaren gainetik dagoela baietsi ondoren, idazleak E. L. Doktorow-en aipu ezagun bat oparitzen die legearen sortzaileei: «Jesusen eta Sokratesen arteko aldea da inor ez dutela kondenatu Sokratesen izenean. Eta hori horrela da Sokratesen ideiak ez direlako sekula lege bihurtu».

Erlijioa ikastea derrigorrezkoa zen garaian ikasi genuenez, Jainkoaren izena ez da alferrik hartu behar. Baina ikusten ari gara: Werten banitatea izan da legea hauspotu duena, ezen ez Espiritu Santua. Ministroak Jainkoa eta erlijioa darabiltza bere egoaren ondran eta alabantzan.


Euskararen 'arnasguneak' bikoiztu nahian

Uema Eguna Bergaran ospatu dute aurten, helburu zehatz batekin: hauteskundeetako emaitza berriei esker hurrengo urtean orain halako bi izatea "euskararen biotopo babestuetan" bizi diren euskaldunak. Egun 59 udalerri eta 110.000 herritar biltzen ditu Uemak.


Maria Arnal i Marcel Bagés bikote katalanak eman dio hasiera 'Beratu' jaialdiari

Domekan hasi zen Beratu jaialdia Oñatiko Santa Ana antzokian. Maria Arnal i Marcel Bagés-ek eskaini zuten lehen kontzertua. Bikoteak ahozko tradiziotik abiatuta sortzen ditu abestiak; folklorea dute oinarrian, eta hori elektronika edo indie bezalako doinuekin nahasten dute.

Beratu jaialdiari datorren asteburuan

Martxoaren 23a, egubakoitza

Musika fem doako solasaldia egongo da Kultur Etxean 19:00etatik 21:00etara. Emakumeak musikaren industrian duen tokia aztertzen da. Lorea Argaratek (Las Tea Party), Ines Osinagak (Gose, musikaria), La Basuk (Rap abeslaria) eta Amaia Ispizuak (Get In, MIM elkartea, EHMBE elkartea) hartuko dute parte solasaldian. Ondoren, Lukiek Mungiako taldeak kontzertua eskainiko du 22:00etan Gaztetxean.

Martxoaren 24a, zapatua

Eltzian egingo da Ahotsenean topatuko gara ekitaldia. Goizean musika eragileen eta musikarien arteko topaketak jardunaldia egingo da. Arratsaldean, ateak irekiko dira 16:00etan musika azoka eta kontzertu akustikoez gozatzeko. Kontzertuak La Basu, Hiri Galduak, Morau eta Inun taldeek eskainiko dituzte. Bestalde, gauean Delorean eta Lumi taldeen kontzertua egongo da Gaztelekuan 22:30ean. Sarrerak Beratu.eus webgunean erosi daitezke.

Martxoaren 25a, domeka

Beratu txiki haurrentzako tailerra egingo da domekan. Bi talde egingo dira adinaren arabera banatuta; 11:00etatik 12:00etara 6-9 urte bitarteko haurrek egingo dute ikastaro, eta 12:00etatik 13:30era 9-12 urtekoek. Tailerra doan izango da baina talde bakoitzean gehienez 15 haur egon ahalko dira. Bestalde, Audience taldeak doako kontzertua eskainiko du Gaztelekuan.


“Aterabide poliziala” salatzeko, elkarretaratzea egingo du GKSk

Donostiako Gazte Koordinadora Sozialistak (GKS) elkarretaratzea egingo du larunbatean, Osasun hondamendiaren eta askatasunen ezabapenaren aurrean burgesiaren ofentsiba gelditu lelopean. “Bertan osasun larrialdiaren aurrean burgesiak aterabide poliziala hautatu izana jarriko dugu mahai gainean, horrek ekarri duen indar polizialen jazarpenaren handitzea salatuz”, adierazi dute. 18:00etan izango da elkarretaratzea, Bulebarrean.

Bestetik, “gazte langileon aurkako jazarpenaren inguruko” jardunaldiak egiten ari dira. Aurreko ostiralean abiatu zuten dinamika, “gazte kriminalizazioaren” eta errepresioaren inguruko mahai-inguru batekin. Ostiral honetan, 18:30ean, “poliziak sistema kapitalistan betetzen duen funtzioa” aztertuko dute, Okendo kultur etxean. Gazte etorkin baten eta Parte Zaharreko gazte baten testigantzak jasoko dituzte, eta militante batek polizia indarren egiturazko funtzioen inguruko hitzaldia eskainiko du.

Azkenik, hilaren 26an hitzaldi bat eskainiko dute: “Gazte langileok errepresioaren aurrean antolakuntza komunistaren aldeko hautua egitearen garrantzia azpimarratuko dugu”, adierazi dute.


Mikel Beunzak eta Monica Telletxeak irabazi dute Intxixu Trail

Intxixu Traileko saridunak (Arg. : oiartzuarrakga)

Ergoien sanantonio betean sartuta zegoela, kirolariek hartu zuten atzo goizean protagonismoa. Intxixu Trail mendi lasterketa proba izan zen bigarren urtez jarraian. Dortsal guztiak aldez aurretik saldu zituzten, guztira 300, eta horietatik 258 kirolarik bukatu zuten proba. Mikel Beunza eta Monica Telletxea izan ziren azkarrenak.

Beunzak 1:11:50ean egin zuen lasterketa, denbora horrekin errekor berria ezarri zuen gainera. Telletxeak 1:35:26 behar izan zuen 15,5 kilometroko proba bukatzeko. Bigarren gelditu zirenak Iker Oliveri (1:12:38) eta Onintza Mitxelena (1:35:33) izan ziren eta hirugarrenak Iñaki Martiarena (1:15:11) eta Maialen Apezetxea (1:38:00).

[nggallery id=79]


Presoen aldeko Diada

Ehunka milaka herritar elkartu dira Bartzelonan ANCk eta Omniumek presoen askatasuna eskatzeko antolatutako manifestazioan. Bozkatzera joateko eskatu du Sanchezek

Berriz lortu dute. Ehunka mila katalanek Bartzelonako kaleak bete zituzten atzo Kataluniako independentzia prozesuagatik espertxeratu dituztenen askatasuna exijitzeko manifestazioan, ANCk eta Omnium Culturalek deituta. Udaltzaingoaren arabera, 750.000 herritar bildu ziren mobilizazioan, eta Katalunia osotik 950 autobus bertaratu ziren. Urteko bigarren Diada baten itxura hartu zuen atzoko manifestazioak. Autoz eta beste garraio publikoetan ere gerturatu zen jendea, eta, ondorioz, erretentzioak eta auto ilarak izan ziren Bartzelonako sarreretan. «Mila esker gu ez ahazteagatik, badakigu ez gaudela bakarrik». Jordi Sanchezen mezua izan zen hori, ANCko lehendakariarena, haren alabak irakurri zuena. Abenduaren 21ean herritar guztiak bozkatzera joateko deia egin zien Sanchezek: «Irabaziko dugu!».

Manifestazioa 17:00etan zen hastekoa, baina ordu bat lehenago ere jendea jada pilatu zen Marina kalearen bi aldeetan. Esteladez eta preso politikoen aldeko mezuez josirik zeuden kaleak. Errepublika gara. Preso politikoak askatu zioen milaka kartel ikus zitezkeen, manifestazioko pankartaren lelo bera, hain zuzen. Askok eskuz eginiko kartelak ere zeramatzaten, preso politikoekiko elkartasuna adierazten. Carme Forcadell Kataluniako Parlamentuko presidenteari zuzendurikoak ere irakur zitezkeen, herenegun bermea ordainduta espetxetik irten baitzen. Carme, zurekin gaude zioen afixa batek.

Pujdades kalearekin elkartzen den gunean bildu zen manifestazio burua. Preso politikoen senideek eraman zuten pankarta Marina kalean behera. Manifestazioa hasi baino lehen hainbat castell egin zituzten, eta goian zirelarik, presoen aldeko mezuak zabaldu zituzten manifestarien txalo artean. Raul, etxean nahi zaitugu! zioen batek.

Marina kaleko bi aldeetan batutako manifestariek etengabe jaurtitzen zituzten aldarri oihuak. Independentzia eta askatasuna ozen eskatzeaz gain, bazegoen ere inkisizioaren aurka azaltzen zenik. Bruselan dagoen Carles Puigdemont Kataluniako presidentea ere oso presente zuten kataluniarrek, eta hura presidente legitimoa dela aldarrikatu zuten sarri. Espainiako prentsari ere ez zioten bakerik eman, haserre baitaude katalanak egiten ari diren jarraipenarekin. «Espainiako prentsa, manipulatzailea!» behin baino gehiagotan entzun ahal izan zen.

Hala adierazi zuen Silvia Rios Manresako 27 urteko gazteak. Kazetaritza ikaslea da eta haren ustez hedabideak «arma bezala erabiltzen ari dira gorrotoa sortzeko». Hark Erresuma Batutik bizi izan zuen independentzia prozesuaren hasiera. «Horregatik, ilusio handiz parte hartu nuen bozketan», aipatu du. Bere irudiz, abenduaren 21eko hauteskundeek independentziaren aldeko oinarri soziala zabaltzeko balioko dute: «Uste dut jende gehiago batuko dela independentziara. Ezagunak ditut botoa sozialistei ematen zietenak. Orain, ez dituzte bozkatuko, independentziaren alde emanen dute botoa». Hauteskundeetan parte hartuko duen arren, amorruz dago, «inposatutako hauteskundeak» baitira. Europaren jarrerarekin ez da oso baikorra: «Juncker Europako PP da, ez gaitu babestuko. Nik uste gure epaiketak Estrasburgora heldu arte denbora luze pasako dela, baina hor arrazoia emanen digute. Ekonomia indartsua dugu, eta hori Europari interesatzen zaio».

Lleidatik Bartzelonara joan zen Joan Rovira, 54 urteko gizona, eta hark argi du irabaziko dutela, «beti bezala». 950 autobus horietako batean bidaiatu zuen. «Gure politikoariei babesa emateko gaude hemen, kartzelan eta erbestean daudenei, eta gure herrialdea defendatzeko». Iruzur eginen duten beldur ere bada: «Jendea beldur da zenbaketan tranparik eginen duten edo ez. Ikuskizun penagarri bat ikusten ari gara, baina espero dut hitz eginen dutela, eta dena konponduko dela».

Helburu berarekin joan zen manifestaziora 49 urteko Ignasi Moeda; alegia, «preso politikoen askatasuna eta errepublika aldarrikatzera». Haren nahia da Espainiako Gobernuak hauteskundeetako emaitzak onartzea. Alderdi independentistek zerrenda bakar batean joan beharko luketela uste du. Edonola ere, bozkatzera joanen da, eta ziur dago bakean iraganen dela eguna. «Katalok beti azaldu dugu gizatasuna». Ez du baztertzen alderdiak legez kanpo uzteko saiakerarik egonen denik: «Espainiako Gobernuaz edozer espero dezakegu. Euskal Herrian jada egin zuen HBrekin. CUP legez kanpo utz dezakeen? Ahal du, baina alternatiba bat topatuko dugu beti».

Moedak alboan zuen Luis Cami Agusti. Ez zuten elkar ezagutzen. «Baina gauza bera nahi dugu: errepublika». 74 urte ditu Agustik, eta Katalunia hegoaldeko 2.500 biztanleko herri txiki batetik joan zen. Hiru orduko bidaia egin zuen, eta behar bezain bestetan itzuliko dela aipatu zuen. «Ez dut 50eko hamarkadara itzuli nahi, errepublika eraiki dezagun nahi dut, egiten ari garen moduan, baina autonomia gehiagorekin». Hauteskundeei begira baikor azaldu zen: «Nire itxaropenak abenduaren 21ean ditut dena ongi atera dadin. Ez dakit bestela zer eginen dudan, heldua bainaiz. Nire seme-alabengatik borrokatzen dut».

Presoen mezuak

Eguna ilundu zen pixkanaka, baina Marina kalea inoiz baino argiztatuago zegoen. Sakeleko telefonoen linternekin milaka argi puntu ikus zitezkeen, «kandelak itzali egiten direlako», antolatzaileetako batek umorez aipatu zuenez. «Bake zeinu bat» zela zioen beste batek. Manifestazio osoan ez zuten etenik izan aldarrikapen oihuek. Poliziaren helikopteroa etengabe entzun zitekeen zeruan eta, askotan, txistuka azaltzen zuten harekiko gaitzespena protestan bildutakoek.

Ikusmin handiarekin iritsi zen manifestazioa helmugara, eta han izan ziren minutu batzuez ekitaldia hasi aitzin, Maria del Mar Bonet abeslariaren Què volen aquesta gent kantua ozen entzuten zela. Ekitaldiari ekin zioten orduan. Besteak beste, Pau Casals musikariak 1971ean Nazio Batuen Erakundean Kataluniako nazioaren alde eginiko adierazpenak oroitu zituzten. Jendeak adi eta mutu entzun zituen gizonaren hitzak, sakeleko telefonoen linterna oraindik eskutan.

Igo ziren orduan presoen senideak eta kideak oholtzara, txalo zaparrada eta «ez zaudete bakarrik!» oihu artean. Banan-banan irakurri zituzten kartzelatik idatzi zituzten mezuak. Bazegoen malkoei ezin izan zienik eutsi. Preso guztiek eskertu zuten katalanak adierazten ari diren babesa, eta erakusten ari diren «duintasuna» eta «batasuna» nabarmendu zituzten.


Carme Forcadell Tarragonako espetxe batera eramango dute

Kartzelaz aldatzea eskatu du Kataluniako Parlamentuko presidente ohi berak, bere familiarengandik gertuago egoteko.

Carme Forcadell Kataluniako Parlamentuko presidente ohia Tarragonako El Catllar espetxera eramango dute datorren asteko amaieran, Forcadellek berak eskatuta, Generalitateko Justizia saileko bozeramaile batek baieztatu duenez.

Forcadellek 10 egun darama Puig de les Basseseko espetxean, Figueresen, Dolors Bassa Lan kontseilari ohiarekin batera. Bere familiarengandik gertuago egoteko, kartzela-aldaketaren eskaera bere abokatuaren bitartez bideratu du.

Martxoaren 23an Alcala Mecoren kartzelan espetxeratu zituzten Forcadell eta Bassa, matxinadagatik eta bidegabeko erabiltzeagatik auzipetuko zituztela Pablo Llarena epaileak jakinarazi ostean.


Aratz Igartzabal: "Halako aho zapore onarekin sailkatuta, are gusturago nago"

Igandean jokatu zuten Erniarraitz Txapelketaren IX. edizioko lehen kanporaketa Azkoitiko Kultur Etxean. Aratz Igartzabal nagusitu zen eta finalerako txartela eskuratu du. Bigarren kanporaketa hurrengo igandean izango da, Errezilgo Borondegin.

Igande arratsaldean hasi zen Erniarraitz bertsozale elkarteak antolatutako Erniarraitz Txapelketaren IX. edizioa. Azkoitiko Kultur Etxean jokatu zuten lehen kanporaketa, eta bertan Oier Etxeberria azpeitiarrak, Aratz Igartzabalek, Maialen Akizuk, Aitor Sevierrek, Joanes Illarregik eta Txaber Altubek abestu zuten. Gai-jartzaile lanak Silvia Etxanizek egin zituen.

Igartzabal izan zen nagusi, bigarrenari, Illarregiri, puntu eta erdiko aldea aterata; hain zuzen ere, 236,5 puntu batu zituen Igartzabalek eta 135 puntu Illarregik. Haien atzetik, puntu batzuen aldearekin sailkatu ziren Altube (222,5), Akizu (222,5), Etxeberria (221) eta Servier (207,5).

Saioa irabazita, martxoaren 16an Azpeitiko Gaztetxean jokatuko den finalerako zuzeneko txartela eskuratu du Igartzabalek. "Finalak beti dira poztekoak, eta halako aho zapore onarekin sailkatuta, are gustorago nago", azaldu du.

Izan ere, gabiriarra "oso gustura" aritu zen igandean kantuan. "Urduritasun puntu bat banuen, baina ez gehiegizkoa. Kontzentratuta nengoen, bertsotan egin nahi nuen". Hark esan duenez, gaikako ariketak "drama handiegirik" egin gabe osatu zituen. "Kartzelakoa ez da nire alderik indartsuena, baina saioa han salbatu nuen sentipena daukat. Izugarrizko izua diot kartzelakoari, eta atzo egindako lanarekin gustura nago".

Ez da Igartzabalek bi urtez behin egiten den Erniarraitz Txapelketan parte hartzen duen lehen aldia. Izan ere, 2016an ere kantatu zuen gabiriarrak txapelketa horretan. Igartzabalek uste du horrelako txapelketek bertsolari gazteei aukera emateaz gain, bertsotan egiteko eta bere bertsokera erakusteko aukera ematen dietela. "Oso beharrezkoak direla esango nuke". Gainera, haren aburuz, "luxu bat" da Erniarraitz Txapelketa. "Entzule zorrotzak bezain onak joaten dira txapelketako saioetara, eta horrek asko laguntzen digu bertsolarioi".

Bigarren kanporaketa datorren igandean izango da Errezilgo Borondegi jatetxean. 17:00etan hasiko da saioa, eta honako bertsolari hauek abestuko dute bertan: Jon Gurrutxaga azpeitiarra, Eli Pagola, Malen Amenabar, Maider Arregi, Eñaut Martikorena eta Eneko Araiztegi. Gaiak jartzen, berriz, Jokin Uranga ariko da.

Hirugarren eta azken kanporaketa Zestoako Kultur Etxean izango da martxoaren 4an, igandez (17:00). Saio horretan ere sei bertsolari ariko dira kantuan: Jon Ander Iriondo azpeitiarra, Aitor Salegi, Aitor Bizkarra, Peru Abarrategi, Haritz Mujika eta Xabi Igoa. Aizpea Aristi arduratuko da bertsolariei gaiak jartzeaz.

Igartzabalen gisan, datozen bi kanporaketen irabazleek ere finalerako zuzeneko txartela eskuratuko dute. Finalean ariko diren gainerako hiru bertsolariak, aldiz, kanporaketetan eskuratutako puntuen arabera sailkatuko dira.


30 urteko bilakaera euskal liburugintzan

Joan Mari Torrealdai ::30 urte liburugintzan

Jakin

orrialdeak ::182

prezioa ::12€

Hutsune bat betetzearren ekin zion Joan Mari Torrealdaik euskal liburugintza aztertzeari. Euskal idazleak, gaur (1977) lana prestatzen hasi zenean jabetu zen zein informazio gutxi eta eskasa genuen euskal produkzio idatziaren gainean, azterketa soziologikoa egin ahal izateko ezdeusa. Geroztik, urtez urte plazaratu ditu Jakin aldizkarian gaiari lotutako ikerketak, nahiz eta aitortzen duen bibliografia ariketetan luze eta sakon jarduteko aldizkarian baino aukera gehiago izan duela bestela, enkarguzko lanetan edota bere gain hartu dituenetan. Garrantzizkoenak Euskal idazleak, gaur eta 1997an kaleratu zuen Euskal kultura gaur izan dira. 30 urte liburugintzan lanean, epe horretako emaitzak idatziz eta grafikoetan azaltzeaz gainera, informazio berria eskaini du, euskal liburuaren sektoreak eman diona, irakurleak jakin dezan zenbatekoak diren eta izan diren tiradak, zein den 30 urteotako ale kopurua bai orokorrean eta bai generoka, eta zein den ekoizpenaren fakturazioa. Kultur industriak hazkunde esanguratsua izan duela azaldu du: XXI. mendeko lehen bost urteetako produkzioaren balioa 214.000.000 eurokoa da; zerikusi gutxi frankismoa bukatu ondorengo 46.000.000 euroekin.

«Irakurri egiten da gutxi euskal liburua, ez gehiegi publikatu»

30 urte daramatzazu liburugintza aztertzen.

Egi-egia da ustekabean hasi nintzela. Bizitzako hautapen asko horrelakoxeak omen dira. Nire azterketa soziologikorako oinarrizko informazioa behar nuelako hasi nintzen. Eta hasiz gero segitu egin behar, beste inork heltzen ez ziolako.

Zertan mamitzen da lan hori?

iru lan diferente egin behar dira urtero. Liburuak fitxatzea da aurreneko lana, nekezena; hasi nintzen hartan 100 pasatxo ziren fitxatu nituenak, eta gaur egun 2.000 pasa dira; bada alderik. Gaien arabera sailkatzea dator gero; eta hirugarrenik, komentarioa. Orain plazaratu dudan liburuan elkarren ondoan jarri ditut 30 urtetan Jakin-en idatzi ditudan gogoeten, kezken, zalantzen, haserreen, txaloen eta iruzkinen laburpentxoa. Hautapen lana ez da samurra izan, baina bai beharrezkoa; agian aukeratu ditudan baino pasarte interesgarriagoak kanpoan utzi ditut, baina...

Euskal merkatua saturatuta al dago?

Badira bi esaldi, egia izanik ere, errealitatea ezkutatzen dutenak. "Irakurtzen denarekin alderatuta gehiegi publikatzen da euskaraz" da bat; "publikatzen den guztia ezin da irakurri", bestea. Irtenbidea ez da iradokitzen dutena; alegia, gutxiago argitaratu behar dela. Kontrara baizik. Produkzioa ikusi besterik ez dago, euskaraz bizi nahi duen gizarte edo herri baten ikuspegitik gutxi(egi) publikatzen dela ondorioztatzeko. Gure liburugintzaren soluzioa ez dator eskaintza murriztetik, eskaria handitzetik baizik. Irakurri egiten da gutxi, ez gehiegi publikatu. Irakurketa da bultzatu dena, eskaria.


Espaloi konponketa Latsunbeberrin

Latsunbeberri kaleko eskuin aldeko espaloia berritzeko lanak hasiko dira gaur. Horretarako, eskuin ladeko aparkaleku guztiak libre egon beharko dute ostirala arte. Bitarte horretan, auzoko ibilgailuak Latsunbeberriko kirol pistan aparkatzeko aukera izango dute egun osoan. Lanak bukatu orduko kaleko aparkalekuak erabili ahal izango dira. Zalantzarik izanez gero, udaltzaingoan laguntzeko prest dira.


Topic-ek Italiara eraman du “Polichinellaren Ibilbideak” erakusketa

Topic-en 2013an egin zen erakusketa, eta ondoren Lisboara, Madrilera eta Cordenons-era eraman dute

Tolosako zentroak babesten du erakusketa, eta Italiako Pordenone hirian, San Francesco-ren Klaustroan, ikusgai dago larunbatetik hasita, apirilaren 30era bitarte, “Le Strade di Pulcinella” izenburupean. Erakusketa hori bera, Italiako beste hiri batean, Corenons-en, jarri zuten urtarrilaren 21etik otsailaren 28ra.

Erakusketa horren bidez, Polichinela Europan barrena zabaldu nahi da, jendeak ezagutu dezan. Erakusketan, hiri gehienek txotxongilo bat dute ordezkari: Napolesek Pulcinella, Parisek Polichinelle, Londresek Punch, Lyonek Guignol, Moskuk Petrushka, Bartzelonak Titella, Madrilek Don Cristobal, eta Tolosak, TOPIC bidez, Mariona. Proiektu honen logika eta filosofia da erakustea nola Europako txotxongiloen tradizioek, anitzak eta desberdinak izan arren, hizkuntza bera darabilten eta nola printzipio berak adierazten dituzten guztiek ere; hala, txotxongiloek garrantzi handiko eginkizuna betetzen dute beren alorrean: desberdintasunek, bereizteaz gainera, elkartu ere egiten dutela erakustea, eta hori, bistan da, behar-beharrezkoa da gaur egun

Polichinellaren familiaren eta giroaren inguruan, Europan diren pertsonaiei buruzko erakusketa handi batez hitz egiten ari gara; TOPIC-en egin zenekoa erreferentziatzat hartuz egiten da, eta “Polichinellaren Ibilbidea” izena du, Toni Rumbauk idatzitako liburu homonimoan oinarrituta dagoenez. “Tolosatik datozen piezen osagarri moduan, beste txotxongilo asko ere agertzen dira erakusketan; Italian pertsonaia ugari, ikaragarri, eta era askotakoak –maskarak esaten zaie hemen– daudela agerian geratzen da hala”, esan du Idoya Oteguik, erakusketaren inaugurazioko gonbidatu bereziak.

“Polichinellaren Ibilbideak” TOPIC-en inauguratu zen, 2013ko urrian, eta publikoarentzat zabalik egon zen 2014ko martxora arte. Gero, 2014ko ekainean, Lisboako Txontxongiloen Museora eraman zuten, eta 2015ean TEATRALIA jaialdira, Madrilen.


Metal doinuak, Bergarako gaztetxeko jaun eta jabe

Bigarren edizioa izan zuen zapatuan Bergarako gaztetxean egin zuten Leni Metal Fest jaialdiak, eta argi geratu zen metal doinuen zaleak gurean egon badaudela, eta ez gutxi gainera.

Herriko Dark Code taldeari egokitu zitzaion gauari hasiera ematea. Etxanizek, Rodrik, Willyk eta Elorzak taldearen lehen diskoko, Raise of Death laneko abestiak jo zituzten, baita Gojira Baionako taldearen bertsiorik ere.

Bergararren ostean Iruñeko Dawn of the Maya taldearen zuzeneko gogorraren txanda izan zen eta Bermeoko OST taldeak itxi zituen kontzertuak. Gaua ez zen taldeen emanaldiekin amaitu, DJ Lenimetal (jaialdiko antolatzaile Asier Lenisoro) disko jartzaile lanetan ibili zen-eta. Heavy metal klasikoa jarri zuen, besteak beste Helloweenen edo Metallicaren piezak. Arrakasta itzela izan zuen sesioak eta gaur goiza ondo sartuta zegoela amaitu da jaialdia.